AK-101
AK-101 – rusiškas automatas, vienas iš Kalašnikovo automatų, AK-10X serijos pradininkas. AK-101 buvo sukurtas eksportui į užsienį, tad jis naudoja NATO standarto 5,56x45 mm šovinius. Skirtas tiems, kurie nori suderinti NATO standarto šaudmenų tiekimo galimybę su legendinių Kalašnikovo automatų patikimumu. Konstrukcijoje panaudotos šiuolaikinės medžiagos, pvz., plastikiniai kompozitai, kurie mažina ginklo masę. AK-101 įgyvendinti patobulinimai yra likusiose AK-10X serijos ginkluose. Juodo plastiko buožė gali būti užlenkiama į šoną. AK-101 gali šaudyti trimis režimais – kaip pusiau automatinis, 3 šūvių serijomis ir serijomis kaip įprastas automatinis ginklas. AK-101 išardomas tokia pat tvarka kaip ir AK-74. AK-101 turi tvirtinimo plokštelę, prie kurios gali būti pritvirtintas optinis ar kitokie papildomi taikikliai, skirti AK klasės ginklams. Automatui tinka daugelis plastikinių ir metalinių 30 šovinių talpos AK dėtuvių. Ginklas turi AK-74 tipo vamzdžio stabdį-kompensatorių, kuris mažina vamzdžio pašokimą šūvio metu. AK-101 variantai: AK-103 – 7,62 mm kalibro variantas, naudojantis 7,62x39 mm šovinius. Trumpavamzdžiai, turintys 10 cm trumpesnius (314 mm vietoj 415 mm) vamzdžius AK-101 variantai: AK-102 – 5,56x45 mm AK-104 – 7,62x39 mm AK-105 – 5,45x39 mm AK-107 ir AK-108 buvo sukurti AK-101 pagrindu, bet jų mechanika labai skiriasi. Kai kurie Rusijos daliniai naudoja AK-103.